เจาะลึกแหล่งทุน ต่อยอดธุรกิจในฝัน
จุดเริ่มต้นของธุรกิจ ส่วนใหญ่ต้องใช้เงินเป็นน้ำหล่อเลี้ยงที่สำคัญ
3 ธ.ค. 2561

เรื่อง วารุณี อินวันนา
จุดเริ่มต้นของธุรกิจ ส่วนใหญ่ต้องใช้เงินเป็นน้ำหล่อเลี้ยงที่สำคัญ
วันนี้มีแหล่งทุนหลากหลายที่เน้นสร้างประสบการณ์แนวใหม่ให้กับผู้ขอกู้
ทั้งช่วยออกแบบวงเงินกู้ที่เหมาะสมกับธุรกิจในแต่ละระยะ ให้คำแนะนำต่อเนื่อง มีการให้ความรู้ และแนวทางการสนับสนุนธุรกิจจนตั้งหลักได้
ทำตัวให้สะอาด
ก่อนจะไปหาธนาคารหรือสถาบันการเงินไม่ว่าประเภทไหน ต้องมั่นใจว่าตัวเองสะอาดหมดจดจากหนี้สินค้างชำระ ไม่ติดบัญชีดำของบริษัทเครดิตบูโร ซึ่งเป็นแหล่งที่สถาบันการเงินจะส่งข้อมูลคนที่ยืมเงินแล้วไม่ยอมคืนตามเงื่อนไขเข้ามาไว้ที่นี้
คิดว่ากู้เงินธนาคารเอ แล้วหนีหนี้ไม่ยอมจ่ายตามเงื่อนไข ธนาคารเอก็จะส่งชื่อเราไปที่บริษัทเครดิตบูโร หากเราจะไปกู้เงินธนาคารบี คิดว่าเขาไม่รู้พฤติกรรมยืมแล้วไม่คืนของเรา คิดผิดแล้ว เพราะก่อนจะปล่อยกู้ให้ใคร เขาจะเข้าไปค้นดูในถังข้อมูลของบริษัทเครดิตบูโรว่ามีชื่อเราลอยอยู่ในนั้นไหม ถ้าเจอก็อด
ถ้าเป็นลูกหนี้ แต่ยังชำระหนี้สม่ำเสมอตามเวลาที่กำหนด ไม่มีปัญหา ยังจะกลายเป็นผลดีที่ธนาคารมีข้อมูลประวัติการชำระหนี้ แต่หนี้ต้องไม่ก่อจนเกินกว่าทรัพย์สิน หรือความสามารถที่จะจ่ายคืน
คนที่คิดจะเริ่มธุรกิจหรือที่มีธุรกิจอยู่แล้ว จึงต้องมีคุณสมบัติเบื้องต้นต้องไม่เป็นคนผิดนัดชำระหนี้จนติดบัญชีดำ
บัญชีต้องถูก ไม่รู้แอพช่วยได้
คนที่ทำธุรกิจส่วนตัวเล็กๆ ก็ต้องทำบัญชีให้ถูกต้อง รวมการค้าขายควรจะเปลี่ยนจากการเก็บเงินสด เป็นโอนหรือชำระผ่านธนาคาร เพื่อจะได้มีประวัติทางการเงิน ซึ่งบัญชีและสถานะของธุรกิจเป็นเรื่องที่สองที่สถาบันการเงินจะดู เมื่อเราจะไปขอเงินกู้เพื่อนำมาต่อเติมธุรกิจ เพราะธุรกิจใหม่อาจจะไม่มีประวัติยาวนาน แต่กระแสเงินสดที่เกิดจากการทำธุรกิจจะช่วยได้มาก
สมัยนี้คนไม่ได้เรียนบัญชี ก็สามารถทำบัญชีได้ เพราะมีแอพพลิเคชั่นที่เข้ามาช่วยทำบัญชีในหลายระดับ
ตั้งแต่อย่างง่าย เริ่มตั้งแต่บัญชีรายรับ รายจ่าย บัญชีครัวเรือน ไปจนถึงการทำบัญชีการค้า หรือบัญชีที่มีธุรกรรมที่ซับซ้อน
เพียงแค่ดาวน์โหลดแอพพลิเคชั่นเหล่านั้นไว้บนสมาร์ทโฟน ซึ่งหาได้จากเว็ปไซต์หรือสอบถามกับหน่วยงานที่น่าเชื่อถือ จากนั้นใช้แอพพลิเคชั่นถ่ายรูปใบแจ้งหนี้ ใบเสร็จต่างๆ ก็จะทราบได้ทันทีว่าจะต้องลงบัญชีช่องไหน
ที่สำคัญ ปี 2562 กรมสรรพากรประกาศแล้วว่า ต้องทำบัญชีชุดเดียวในการยื่นภาษี ยังได้ประโยชน์กับตัวเอง เพราะการรวบรวมข้อมูลทางการเงินทั้งหมดที่เกิดจากธุรกิจนั้นไว้ที่เดียวกัน จะได้เห็นภาพชัดว่า สถานะตัวเองยังดีอยู่ไหม และยังสร้างความน่าเชื่อถือมากขึ้นในสายตาของสถาบันการเงิน
เถ้าแก่มือใหม่หัดกู้
ก่อนที่จะกู้เงิน มาฟังกรณีศึกษาของ ธนวัฒน์ เลิศวัฒนารักษ์ ประธานเจ้าหน้าที่บริหาร บริษัท เจ เวนเจอร์สผู้ที่สร้างประวัติการระดมเงินผ่านไอซีโอได้มากที่สุดในประเทศไทยเมื่อต้นปีที่ผ่านมา
ธนวัฒน์เคยทำธุรกิจตัวเองมาก่อน ช่วงแรกล้มเหลวจนติดบัญชีดำบริษัทเครดิตบูโรถึง 7 ปี ต่อมาประสบความสำเร็จสามารถขายบริษัทได้กำไรไป 13 เท่าของมูลค่าธุรกิจได้เงินไปหลายร้อยล้านบาท
ความล้มเหลวเกิดจากช่วงแรกที่เปิดบริษัท ไม่ได้มองโอกาสทางธุรกิจที่จะเกิดขึ้นในอนาคต ไม่มีการเขียนแผนธุรกิจ มองเพียงว่าขณะนั้นมีคำสั่งซื้อรออยู่ ถ้าเปิดบริษัทปั๊บจะมีรายได้ทันที
เงินทุนที่นำมาใช้ในการทำธุรกิจ มาจากเงินทุนของตัวเอง เมื่อเปิดบริษัทมาได้ซักระยะหนึ่ง รายได้ไม่มาเช่นเคย แต่รายจ่ายยังเพิ่มขึ้นทุกวัน ก็ใช้วิธีหมุนเงินด้วยการกดบัตรเครดิตอัตราดอกเบี้ยสมัยนั้น 28% ไปจ่ายเงินเดือนพนักงาน
สิ่งที่ตามมาคือ ติดหนี้ธนาคารทั้งหมด 14 ล้านบาท ธนาคารส่งชื่อเข้าบริษัทเครดิตบูโร ติดบัญชีดำของการเป็นผู้ไม่ชำระหนี้ 7 ปี ต้องทำการเจรจาประนอมหนี้ ชำระหนี้ จึงหลุดพ้นบัญชีดำมาได้
จากกรณีข้างต้นทำให้ธนวัฒน์ได้ข้อคิดหลายอย่าง หนึ่ง ไม่ควรใช้เงินกู้ระยะสั้นไปกับธุรกิจระยะยาว เพราะเงินกู้ระยะสั้นอัตราดอกเบี้ยสูง ถ้าเป็นบัตรเครดิตไม่เกิน 18% เงินกู้นอกระบบคิดอัตราดอกเบี้ยวันละ 2% ในขณะที่การค้าขายได้กำไรต่ำกว่านั้น
สอง ต้องกู้เงินในจังหวะที่เหมาะสม ซึ่งก่อนที่จะกู้เงินมาขยายธุรกิจต้องดูสินทรัพย์ที่มีอยู่ ให้เลือกสินทรัพย์ที่ทำมาหากิน สร้างกำไร ทำให้บริษัทเติบโตได้ในอนาคตไว้ ให้เลือกชิ้นนั้นไว้แล้วลุยเลย
สาม จัดสัดส่วนเงินกู้กับเงินตัวเองให้เหมาะสม เพราะถ้าใช้เงินกู้มากไปจะเป็นภาระในการจ่ายดอกเบี้ย ต้องดูว่าสามารถจ่ายได้และธุรกิจยังทำกำไรได้ดี
สี่ แยกเงินของธุรกิจหรือบัญชีธุรกิจออกจากเงินส่วนตัว
เริ่มตั้งหลักได้ กู้จาก




ปัจจุบัน มีสถาบันการเงินหลายแห่งที่พร้อมจะปล่อยสินเชื่อเพื่อไปทำธุรกิจทุกขนาด สำหรับธุรกิจเล็กๆ จะมีธนาคารของรัฐให้บริการ อาทิ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือที่เราเรียกกันติดปากว่าเอสเอ็มอีแบงก์ โดยใช้บรรษัทประกันสินเชื่ออุตสาหกรรมขนาดย่อม (บสย.) ค้ำประกันให้ ไม่ต้องนำที่ดิน เครื่องจักร มาวางค้ำประกัน หรือธนาคารออมสิน
อาทิ สินเชื่อต้นทุนต่ำ อัตราดอกเบี้ย 1% ต่อปี ย้ำว่าต่อปีถูกต้องแล้ว คงที่ 7 ปี ถ้าวงเงินกู้ 1 ล้านบาท ไม่ต้องมีหลักประกัน
สินเชื่อสำหรับธุรกิจท่องเที่ยว ตั้งแต่ร้านค้า ร้านอาหาร ขายของที่ระลึก การขนส่ง เกษตรแปรรูป สตาร์ทอัพ อัตราดอกเบี้ย 3% ต่อปี คงที่ 3 ปี ใช้ค้ำประกัน
เอสเอ็มอีแบงก์มีรถออกไปให้บริการสินเชื่อถึงที่ทั่วประเทศ 600 คัน วิ่งทุกวันตั้งแต่ 8 โมงเช้าถึง 2 ทุ่ม และสามารถยื่นขอเงินกู้ผ่านแอพพลิเคชั่น SMED Bank ตลอด 24 ชั่วโมง เจ้าหน้าที่จะติดต่อกลับ
กระทรวงอุตสาหกรรมก็มีโครงการอบรมหลักสูตรต่างๆ เพื่อเพิ่มศักยภาพของเถ้าแก่ที่มีของหรือมีสินค้าอยู่แล้วให้พัฒนาสินค้า การทำตลาด การนำเครื่องไม้เครื่องมือมาให้ทดลองใช้ฟรี มีที่ปรึกษาให้คำแนะนำ
แกร่งพร้อมขยายไปที่
แหล่งเงินกู้และแหล่งระดมทุนของธุรกิจที่แข็งแกร่งแล้ว และต้องการขยายตลาด แต่ขาดเงินทุน สามารถหาเงินกู้ได้หลากหลาย
บริษัทร่วมลงทุน (Venture Capital : VC) หรือวีซี ทุกวันนี้มีวีซีที่เกิดจากหน่วยงานภาครัฐ เอกชน ต่างประเทศ ที่มองหาการลงทุนในธุรกิจเฉพาะจำนวนมาก โดยเน้นไปที่ธุรกิจที่มีนวัตกรรมใหม่หรือรูปแบบการทำธุรกิจแนวใหม่ เช่นวีซีที่ต้องการลงทุนในสินค้าและบริการที่เกี่ยวข้องกับอสังหาริมทรัพย์ เกี่ยวข้องกับเรื่องการเงิน เกี่ยวข้องกับการลงทุน เกี่ยวข้องกับการเกษตร สุขภาพ การรักษา
วีซีจะนำเงินมาร่วมลงทุนและได้สิทธิในการถือหุ้นบริษัทตามสัดส่วนเงินร่วมลงทุน บางรายจะช่วยให้คำปรึกษา ความรู้ ด้านต่างๆ เพื่อทำให้ธุรกิจดีขึ้น บางวีซีจะร่วมลงทุนอย่างเดียวไม่เข้ามาถือหุ้น โดยวีซีทุกประเภทคาดหวังว่าเมื่อธุรกิจเติบโตจะขายเงินลงทุนส่วนนั้นออกไปทำกำไร
ธนาคารพาณิชย์ แต่ต้องดูว่าธนาคารไหนมีนโยบายปล่อยกู้ให้กับเถ้าแก่จิ๋ว เถ้าแก่น้อย อย่างไร จำนวนเงินที่ปล่อยกู้ ธุรกิจที่จะปล่อยกู้ ระยะเวลาในการปล่อย อัตราดอกเบี้ย ก็ต่างกัน โดยที่เจ้าของธุรกิจไม่ต้องแบ่งหุ้นให้กับธนาคาร
สถาบันที่ไม่ใช่ธนาคาร หรือนันแบงก์ ส่วนใหญ่คิดอัตราดอกเบี้ย 10-12% ต่อปี ซึ่งสูงกว่าธนาคาร แต่ต่ำกว่าอัตราดอกเบี้ยเงินกู้นอกระบบ การกู้ก็ง่าย เพียงแต่มีลูกหนี้การค้าเกิดขึ้นในบริษัท สามารถนำบิลการค้า ลูกหนี้ ไปขายให้กับนันแบงก์ หรือทรัพย์สินอื่นที่ใช้ในการทำธุรกิจไปจำนำ เพื่อนำเงินสดมาหมุนเวียน
การระดมทุนผ่านแพลตฟอร์ม LiVE ของตลาดหลักทรัพย์แห่งประเทศไทย ที่สามารถสมัครผ่านออนไลน์เข้าไปกรอกข้อมูล ส่งแผนธุรกิจ และจำนวนเงินทุนที่ต้องการระดมทุน ถ้าผ่านการอนุมัติก็จะเริ่มระดมทุนตรงจากคนที่ต้องการลงทุนได้
ไอซีโอ หรือการระดมทุนด้วยการออกเหรียญดิจิทัลกับประชาชนทั่วไป โดยสัญญาว่าจะให้สิทธิประโยชน์บางอย่างจากการถือเหรียญ ก็เป็นอีกหนึ่งทางเลือกสำหรับธุรกิจเกิดใหม่ เพียงมีแผนธุรกิจก็สามารถเสนอขายได้ ถ้าประชาชนเชื่อว่าแผนธุรกิจนั้นจะทำรายได้ในอนาคตได้ แต่ต้องได้รับอนุมัติจากรัฐก่อนจึงจะเสนอขายได้
สำหรับคนตัวใหญ่ หรือธุรกิจขนาดใหญ่ที่มีความพร้อม ล้วนแต่เป็นเป้าหมายของแหล่งทุนต่างๆ แทบไม่ต้องวิ่งหา สถาบันการเงิน ตลาดหลักทรัพย์ จะวิ่งเข้ามาหาเอง
สิ่งที่แหล่งเงินทุนหลากหลายประเภทต้องการจากผู้กู้ตรงกัน คือ ประวัติการชำระหนี้ที่ดี บัญชีที่ถูกต้องโปร่งใส ธุรกิจมีความเป็นไปได้ในการเติบโต